रणवीर अच्छे साथी कलाकार हैं : अनुष्का  
अनुष्का का मानना है कि संबंध जुड़ने और टूटने की अटकलें दो कलाकारों के बीच सौहार्द्रपूर्ण रिश्ते में केवल समस्याएं पैदा करती हैं।
अनुष्का शर्मा का नाम जहां फिल्म बैंड बाजा बारात के साथी कलाकार रणवीर सिंह के साथ जोड़ा जा रहा है, वहीं अनुष्का का कहना है कि रणवीर मौज-मस्ती करने वाले व्यक्ति हैं, लेकिन साथ ही अच्छे कलाकार भी हैं।  23 वर्षीय अनुष्का का मानना है कि संबंध जुड़ने और टूटने की अटकलें दो कलाकारों के बीच सौहार्द्रपूर्ण रिश्ते में केवल समस्याएं ही पैदा करती हैं। गौरतलब है कि वह फिल्म लेडीज वरसेस रिक्की बहल में भी रणवीर के साथ दिखाई देंगी। हाल ही में अनुष्का के एक साक्षात्कार के हवाले से खबर आई थी कि उन्होंने कहा है कि रणवीर पर भरोसा नहीं किया जा सकता। लेकिन अभिनेत्री ने सफाई दी है कि उनकी बात को गलत तरह से पेश किया गया।  अनुष्का ने कहा, रणवीर बहुत अच्छे साथी कलाकार हैं और मेरे मन में उनके लिए बहुत इज्जत है। लेकिन कई बार वह मौज-मस्ती के मूड में आ जाते हैं ,इसलिए एक बार मैंने कहा था कि उन्हें गंभीरता से नहीं लिया जा सकता, लेकिन मीडिया ने इस बात को दूसरे तरीके से लिया। वह एक दिन कुछ और कहते हैं और अगले दिन कुछ और।  अनुष्का ने शाहरुख खान के साथ रब ने बना दी जोड़ी से फिल्मी करियर की शुरुआत की थी और वह यशराज चोपड़ा के बैनर तले उनके साथ एक और फिल्म करने वाली हैं। उन्होंने कहा, मुझे खुशी है कि इतनी कम उम्र में मैं तीन बड़े नामचीन लोगों- यश चोपड़ा, शाहरुख खान और आदित्य चोपड़ा के साथ एक फिल्म में काम करूंगी। यह किसी भी कलाकार के लिए महत्वाकांक्षी पेशकश है और मैं इसे पाकर सौभाग्यशाली महसूस कर रही हूं।